Twee speurders vas oor ‘omkoopgeld’Argieffoto Brig. Hangwani Mulaudzi, woordvoerder van die Valke, het gesê die twee polisiebeamptes moes die diefstal van ŉ trekker ondersoek. Nadat hulle die verdagte in die saak geïdentifiseer het, het hulle hom nie in hegtenis geneem nie, maar eerder R100 000 se omkoopgeld geëis om die saak te vernietig. “Die verdagte het R30 000 aan die beamptes oorhandig en met hulle ooreengekom hy sou later die res van die geld betaal,” het Mulaudzi gesê. Die Valke se teenkorrupsie-eenheid het egter van die ooreenkoms te hore gekom en het die beamptes by ŉ bank in Hertzogville voorgelê, waar hulle die res van die geld sou ontvang. Die R70 000 in kontant is tydens hul inhegtenisneming in hul besit gevind. Volgens Mulaudzi is aanklagte van korrupsie en uitlokking van omkopery teen die beamptes aanhangig gemaak. Hulle sal vandag in die Hertzogville-landdroshof verskyn.